Des del gener s'han registrat 7.000 visites en centres de salut mental tant d'adults com juvenils, quan el 2019 van ser 11.000. Això suposa una baixada del 36%. El trastorn que més ha augmentat és l'ansietat, un 2,41% entre adults i un 2,07% en adolescents, però entre aquests destaca també l'augment d'un 1,57% dels trastorns de conducta alimentària. A urgències, la segona quinzena de març la reducció del volum de contactes va superar el 50% però a partir de mitjans d'abril va repuntar fins a superar volums superiors als de principis d'any, sobretot pel que fa a l'ansietat. A l'atenció primària, les visites per aquest trastorn es van reduir un 25% al març però a partir de mitjans d'abril es van recuperar fins a superar els volums del 2019.  L'atenció als trastorns d'ansietat sobre el total de les urgències ateses es va doblar a partir de mitjans d'abril. Tot i això, les atencions relacionades amb l'estat d'ànim es van mantenir. El número absolut d'ingressos a les urgències s'ha mantingut estable i mentre als hospitals s'ha observat una davallada, als CUAPS s'ha mantingut la incidència.   Pel que fa al registre Codi Risc Suïcidi, va experimentar una davallada des de l'inici de l'estat d'alarma però les darreres dades mostren un progressiu increment del nombre de consultes.  Salut ha destacat que el sistema ha reorganitzat els seus recursos per atendre la salut mental però ha reconegut que moltes persones amb problemes de salut mental que no estaven vinculades als recursos de la xarxa han posposat el seguiment o inicis de tractament. A més, les situacions viscudes han ocasionat una major incidència del dol complicat, trastorn per estrès agut o trastorn per estrès posttraumàtic.  De cara al futur, alguns models teòrics indiquen que les possibles conseqüències socioeconòmiques de covid poden generar una darrera onada que pot afectar tota la població i l’impacte psicològic de la qual pot prolongar-se més enllà de l'emergència sanitària. Aquestes conseqüències socioeconòmiques també poden fer empitjorar la situació de persones amb malalties mentals prèvies. En el marc de la inauguració de la jornada 'Salut Mental per a tothom: major inversió, major accés', la consellera de Salut, Alba Vergés, ha fet referència a la "bufetada emocional" que ha suposat la covid i ha afirmat que "deixa i deixarà ferides i cicatrius emocionals molt difícils de guarir".

Summary: El trastorn d'ansietat puja un 2,41% als centres de salut mental d'adults i un 2,07% als d'infants i adolescents


Esquerra Republicana de Catalunya (ERC) ha mostrat respecte per la decisió del president de la Generalitat, Quim Torra, d'anunciar la data de les properes eleccions quan el Parlament aprovi els pressupostos de 2020 i ha dit compartir-ne "les conclusions principals". En un comunicat, ERC ha evitat valorar el calendari electoral proposat pel cap del Govern i ha subscrit que a Catalunya li calen de manera "urgent" uns comptes que "donin resposta a les necessitats de la ciutadania" i "activar la via política" posant en marxa la taula de diàleg amb l'Estat. L'executiva del partit s'ha reivindicat com una eina "útil al servei de la ciutadania" que actua "amb lleialtat i responsabilitat". També han apel·lat a una "estratègia clara que beneficiï el conjunt del país".

Summary: ERC "comparteix les conclusions" de Torra però evita valorar el calendari electoral


Els Mossos d’Esquadra han detingut dues dones i un home, d’entre 29 i 41 anys, i veïns de Sant Carles de la Ràpita i Alcanar, com a presumptes autors del robatori de canals pluvials de coure d’una casa d’Alcanar (Montsià). Divendres passat al matí una patrulla es va desplaçar a un habitatge del carrer Alberedes del Garbí per atendre l’avís d’alarma i, en arribar al lloc, va barrar el pas a dos vehicles sospitosos. Els agents van comprovar que els tres individus havien sostret les canals després de saltar el mur perimetral i els van detenir. Dilluns el jutjat de guàrdia d’Amposta els va deixar en llibertat amb càrrecs .  D’altra banda, els Mossos d’Esquadra van detenir diumenge passat un veí d’Alcanar de 26 anys i nacionalitat romanesa com a presumpte autor de dos delictes de robatori amb força. Cap a un quart de tres de la matinada els agents van ser alertats per la presència de dos homes al voltant d’una casa del carrer Martinenca d’Alcanar.  Quan els agents van arribar al lloc, van veure com un home llençava un televisor que transportava i fugia corrents. Després d’una breu persecució, els agents el van interceptar i detenir. El detingut també duia el comandament a distància del televisor i una motxilla amb un joc de guants i diverses eines per a l’extracció de bombins. La patrulla va comprovar que a la zona hi havia dos habitatges que tenien el pany de la porta forçat. La investigació continua oberta per tal d’identificar i localitzar el segon implicat. Dilluns el detingut va quedar en llibertat amb càrrecs després de passar a disposició del jutjat de guàrdia d’Amposta.

Summary: Els Mossos detenen quatre persones per diversos robatoris en cases d’Alcanar


Els Mossos d'Esquadra van detenir diumenge un jove, de 22 anys i de nacionalitat francesa, que circulava per l'AP-7 a Garrigàs (Alt Empordà) a 182 km/h i sense carnet de conduir. Els fets van passar cap a dos quarts de cinc en un control de velocitat que la policia havia establert a l'autopista. Aleshores, van detectar un turisme a gran velocitat. Els agents el van aturar i, en identificar el conductor per denunciar-lo administrativament, van comprovar que mai havia obtingut el permís de conduir. Per això, el van arrestar com a presumpte autor d'un delicte contra la seguretat viària. A més, li van imposar una denúncia administrativa que li podria suposar una sanció de 500 euros i una proposta de retirada de sis punts del carnet.  El detingut, que no té antecedents, va quedar en llibertat amb càrrecs després de passar a disposició del jutjat d'instrucció en funcions de guàrdia de Figueres.

Summary: Detingut a Garrigàs un conductor que circulava sense carnet i a 182 km/h per l'AP-7


Els consellers destituïts Josep Rull i Jordi Turull han tornat avui a la presó d'Estremera, on van estar presos durant un mes. Hi han visitat el president d'ERC, Oriol Junqueras, i el també conseller cessat Joaquim Forn. A la sortida de la presó, Rull ha destacat que Junqueras i Forn són gent "molt forta" però també ha admès que el Nadal ha estat molt dur per a ells. "Junqueras té fills petits i el dia de reis sense els teus fills és d'una crueltat extraordinària. Hi ha una desproporció d'aquestes mesures de presó que són incomprensibles", ha afegit. Per la seva banda,  Turull també ha destacat la fortalesa de tots dos i ha confiat que a partir de dijous, quan tornen a declarar davant del Tribunal Suprem, hi puguin haver bones notícies i es torni a veure "molt aviat" al Parlament. Aquesta tarda, Turull i Rull aniran a Soto del Real per visitar el número 2 de la llista de JxCat, Jordi Sánchez, i el líder d'Òmnium, Jordi Cuixart.

Summary: Rull, després de visitar Junqueras i Forn: "És gent forta però el Nadal ha estat molt dur"


El gremi confia en consolidar la recuperació del consum després de la davallada del darrer quadrimestre del 2017 ACN Barcelona.-El Gremi de Restauració de Barcelona espera facturar fins a 30 milions d'euros durant la celebració del Mobile World Congress i els dies previs i posteriors en què molts dels assistents aprofiten per conèixer la ciutat. Els restauradors esperen fregar la plena ocupació amb les reserves d'última hora, especialment a les nits, quan la facturació durant els 4 dies de saló s'estima en uns 20 milions d'euros. Segons el Gremi de Restauració, que assenyala que el volum de reserves és molt semblant a les de l'any passat, la punta d'activitat d'aquestes dis posarà a fi al retrocés del consum dels darrers mesos, especialment durant l'últim quadrimestre del 2017. En un comunicat, ha mostrat la seva esperança que el saló "marqui un canvi de tendència i ajudi a consolidar la recuperació del consum". El Mobile World Congress d'aquest any se celebrarà entre el 26 de febrer i l'1 de març.

Summary: Els restauradors esperen facturar fins a 30 MEUR durant el Mobile World Congress


Ha arribat a un acord amb l'Ajuntament per donar difusió cultural a l'antic polvorí i vol crear un nou accés principal ACN Sabadell.-L'Aeroport de Sabadell vol potenciar la seva vessant formativa i anar més enllà de les classes d'aviació que actualment s'imparteixen a la instal·lació. El nou director de la infraestructura, José Andrés Domínguez, afirma que han iniciat converses amb diferents centres educatius de la demarcació i també amb universitats per acollir màsters, estudis relacionats amb la mecànica i d'altres serveis auxiliars del camp de l'aeronàutica. Domínguez també ha anunciat que s'està "ultimant" un conveni amb l'Ajuntament de Sabadell per donar difusió cultural a l'antic polvorí de la Guerra Civil que hi ha l'interior de la instal·lació i ha indicat que també s'està treballant per crear una nova entrada principal a la zona nord del perímetre. El nou director de l'Aeroport de Sabadell, José Andrés Domínguez, ha volgut posar en valor la vessant formativa de la instal·lació recordant que el 75% dels aterratges i enlairaments que s'hi duen a terme corresponen als cursos de formació de pilots que es desenvolupen a l'equipament. "L'aeroport té una vocació de serveis a la comunitat i formativa", ha assegurat el nou director que ha explicat que ja han iniciat converses amb centres educatius de la demarcació i universitats per ampliar l'oferta formativa. "Ens referim a altres àrees d'activitats com per exemple la mecànica, màsters aeronàutics o cursos especialitzats", ha indicat. Domínguez també ha expressat el seu compromís per "obrir l'aeroport a la ciutadania", incrementant les activitats que s'hi duen a terme. Ha recordat que des de fa temps l'equipament col·labora amb diferents entitats per facilitar l'accés al públic general. "Tenim establerts convenis amb la Fundació Parc Aeronàutic de Catalunya", ha recordat el director que ha posat com a exemple les visites que les escoles de la zona fan o el Museu Aeronàutic que va posar-se en marxa el passat mes de setembre. En aquest sentit, ha detallat que s'està "ultimant" un conveni amb l'Ajuntament de Sabadell "per donar difusió cultural a l'arsenal i el polvorí". Ha recordat que aquest és un bé que va construir-se durant la Guerra Civil i que té un interès històric important.   Nou accés  Domínguez també ha aprofitat per avançar que es traslladarà i remodelarà l'accés principal a l'aeròdrom, de forma que es crearà un de nou al nord del perímetre de la instal·lació. El director, ha concretat que aquests treballs es faran en paral·lel a les obres del Portal Sud que l'Ajuntament té previst dur a terme per redefinir aquesta entrada a la capital vallesana.   D'aquesta forma hi haurà un accés públic al Museu Aeronàutic i l'actual edifici que dona la benvinguda a l'aeroport passarà a ser la seu sabadellenca de l'Agència Estatal de Seguretat Aèria. Aquest moviment permetrà ampliar la plantilla d'aquest ens que a hores d'ara disposa de quatre empleats que treballen en una petita edificació situada a la vora del bar de l'aeròdrom.

Summary: L'Aeroport de Sabadell inicia converses amb universitats i centres educatius per ampliar la seva oferta formativa


La vicepresidenta del govern espanyol en funcions, Carmen Calvo, ha descartat un executiu de coalició amb Unides Podem per les declaracions "inacceptables" que considera que la formació ha fet sobre Catalunya. "No entraran a govern i ells ja ho saben", ha sentenciat en una entrevista a La Sexta, per afegir després que "no és possible que una de les persones de la negociació", que més tard ha aclarit que es tractava de Jaume Asens, líder d'En Comú Podem, "proposés un govern de concentració sobiranista a Catalunya". Encara que Asens ha desmentit aquest fet a través de les xarxes socials, advertint que amb aquestes "falsedats" l'acord es feia més difícil, Calvo ha insistit que Podem va tancar la porta a una aplicació de l'Article 155, i ha erigit el seu partit com a garants de la Constitució "sencera, i no a trossos". Així, durant l'entrevista Calvo ha fixat Catalunya com el màxim escull per a la investidura de Pedro Sánchez i ha assegurat que des de la formació morada "s'ha parlat de manera inacceptable" per al PSOE de la situació catalana. En afirmar, doncs, que representants dels comuns hagin proposat un executiu de concentració a Catalunya, Calvo ha volgut evidenciar que estaven traspassant una línia vermella per al partit, que ha assegurat que els preocupa. Simultàniament a l'entrevista, però, Asens ha afirmat via Twitter que ni ell ni ningú de la formació havia fet mai aquesta proposta. "Amb falsedats, serà més difícil entendre's", ha advertit, i ha continuat dient que "en aquests dies crucials no hi caben més mentides".  Per aclarir la situació, Asens ha explicat que va ser un altre membre de la formació qui va referir-se al govern de concentració, en referència al també diputat Gerardo Pisarello, i ha assegurat que "se'l va malentendre". Per aquest motiu, Asens ha recordat que el portaveu, Joan Mena va sortir públicament ha esclarir el posicionament del partit. "És mala fe dir el contrari", s'ha queixat En ser preguntada sobre el pacte entre socialistes i comuns a l'Ajuntament de Barcelona malgrat tenir el mateix discurs sobiranista que impedeix un govern conjunt a l'Estat, Calvo ha negat que pugui comparar-se un ajuntament al govern d'Espanya. A més, ha afegit que a Barcelona "es va negociar deixar de banda el que pogués suposar una col·lisió pel que fa a política de l'Estat". "No s'han mogut ni una mica" Pel que fa a les negociacions, Calvo ha explicat que des de dijous no s'han trobat amb la formació de Pablo Iglesias perquè es va acordar "donar-los temps" per valorar la proposta de mesures. Tot i això, els ha acusat de "no moure's ni una mica" i ha assegurat que qui ha cedit durant tota la negociació han estat els socialistes. "Se'ls va fer una oferta inèdita per entrar al govern i la van rebutjar", ha recordat la vicepresidenta en funcions, que ha lamentat que se'ls "desqualifiqués". En referència a unes possibles eleccions en cas de no arribar a acord, Calvo ha assegurat que ells no poden "fer més del que ja han fet" i ha afirmat que a qui toca respondre és a Podem. "Estem esperant", ha insistit Calvo, que ha lamentat que en totes els ocasions que s'ha hagut de contactar durant la negociació hagi estat ella qui hagi fet la trucada. "Sempre he trucat jo a (Pablo) Echenique, però no tinc cap problema en tornar-ho a fer", ha explicat, i ha afegit que el contacte podria donar-se dilluns o dimarts.

Summary: Calvo rebutja un executiu amb Podem per declaracions "inacceptables" sobre Catalunya: "No entraran a govern i ho saben"


CCOO i UGT han carregat contra el vicepresident del Govern, Pere Aragonès, per proposar pagar 200 euros a les persones pendents de rebre una prestació d'atur a Catalunya sense haver-ho consensuat amb els agents socials i econòmics. En una roda de premsa, el secretari general de CCOO, Javier Pacheco ha titllat la mesura d'"ocurrència equivocada" que mostra "manca de coneixement de la realitat social" perquè es fixa en persones que tenen compromesos ingressos, encara que aquests arribin tard pel col·lapse del servei estatal d'ocupació, en un moment on hi ha moltes persones sense recursos. "Ordenem les propostes. Els recursos són els que són i després el Govern es queixa que en té pocs", ha etzibat el secretari general de la UGT, Camil Ros.

Summary: CCOO i UGT carreguen contra Aragonès per l'ajut als que no han cobrat l'atur: "És una ocurrència equivocada"


El centre de jardineria Vivers Barri, de Gavà (Baix Llobregat), ha venut aquest dissabte en temps rècord les més de 600 plantes destinades al Mobile World Congress (MWC) 2020. L'empresa havia organitzat aquest cap de setmana un 'outlet' a les seves instal·lacions amb les flors d'alta qualitat a preu de cost i descomptes de fins al 70% per evitar haver-les de llançar. Els clients han pogut trobar plantes de petit format per a casa com les kènties a només 20 euros (en comptes del preu habitual de 45), les jardineres amb flor a 10 euros o les heures i les falgueres a 5 euros. L'idea inicial era obrir avui dissabte i demà diumenge de 10 a 14 hores, però la gran afluència de compradors ha esgotat les existències en poc menys de dues hores. "Gràcies a tots, estoc exhaurit. Ara mateix sense paraules. Ha estat un èxit gràcies a vosaltres", ha aplaudit Vivers Barri en un missatge a les xarxes socials, on ha adjuntat dues fotografies amb els estands i les lleixes totalment buides. Segons el centre de jardineria, es tractava d'un gènere de gran qualitat que anava destinat a guarnir els pavellons i les zones comunes del MWC a Fira Gran Via. L'anul·lació del certamen els havia deixat amb aquest gran estoc de material fresc en el seu millor moment i que anava a malbaratar-se ràpidament. Per amortir les pèrdues, des de Vivers Barri es va pensar en aquest macro outlet que finalment ha estat tot un èxit, amb llargues cues de cotxes a la B-210 durant tot el matí i grans problemes d'aparcament a la zona.

Summary: Un centre de jardineria de Gavà ven en temps rècord totes les plantes destinades al MWC


Més d'un centenar de veïns del Vendrell han participat aquest diumenge en la marxa contra la violència masclista pel tram de la via verda del municipi. La manifestació es va organitzar arran de la denúncia al desembre d'un intent de violació i de la presència d'un exhibicionista en un dels trams del recorregut de la via. "La sensació d'inseguretat va ser tanta, que vam decidir fer una protesta i posar damunt la taula quines mesures creiem que es poden implementar perquè això deixi de passar", ha explicat a l'ACN una de les organitzadores, Mireia Redondo, que apunta que aquest problema no afecta exclusivament la via verda. Redondo ha afirmat que la "passivitat" del consistori, que els ha retornat una resposta "descafeïnada" davant les alertes, els ha fet organitzar-se. El regidor de Seguretat Ciutadana, Ferran Trillas, ha explicat a l'inici de la marxa que l'Ajuntament dona suport a les protestes i que activen tots els protocols per evitar que aquestes situacions es puguin repetir.

Summary: Marxa contra la violència masclista arran de la denúncia d'un intent de violació per la via verda del Vendrell


De moment, no n'hi ha hagut, però els episodis repetits d'impagaments a les farmàcies, per part de l'administració, i la recent denuncia la sanitat concertada ha posat en alerta les universitats públiques que temen que la situació política actual pugui alterar el seu funcionament habitual. Ho ha manifestat el president de l'Associació Catalana d'Universitats Públiques, Enric Fossas, en una entrevista a l'Agència Catalana de Notícies, on ha assegurat que el seu principal problema és no tenir ''calaix per resoldre res'' perquè ''anem al dia, com la major part de les famílies de Catalunya''. Fossas alerta que si els impagaments arribessin a l'àmbit universitari, s'haurien de repercutir als treballadors perquè la major part del finançament de les universitats és majoritàriament públic. De moment no ha passat, però la situació política i les amenaces que el govern de l'estat espanyol posa sobre la taula fan témer les universitats públiques pel seu finançament. En una entrevista a l'Agència Catalana de Notícies, el president de l'Associació Catalana d'Universitats Públiques (ACUP), Enric Fossas, ha manifestat aquesta preocupació ja que considera que ''si ens trobéssim com els hospitals o les farmàcies no sé què faríem''.  Fossas lamenta que la situació política pugui arribar a alterar el funcionament de la universitat i alerta que ''com la major part de les famílies anem al dia'' i per tant ''no tenim calaix'' per resoldre situacions financeres complicades. En aquest sentit, està convençut que només es podrien repercutir els problemes als treballadors.  Enric Fossas no vol posicionar-se sobre com s'hauria de resoldre el sistema i tenen que ''tots estem agafats per la mateixa situació''. Comprèn que el Govern actua en funció de la disponibilitat financera del moment, i que amb les xifres sobre la taula, desenvolupa la política que creu convenient. Per això, desconfia de les conseqüències que pot tenir si la disponibilitat creix o decreix en funció del què arriba a Madrid.  La contribució de la universitat al PIB A banda de les preocupacions econòmiques, l'ACUP treballa aquest curs per a demostrar la contribució de la universitat a l'entorn té conseqüències en el Producte Interior Brut (PIB) d'un territori, després de constatar que l'índex de competitivitat de Catalunya en el rànquing de regions europees havia baixat considerablement. Per això, universitat i sector econòmic està unint esforços per analitzar els motius d'aquesta davallada i buscar solucions per tornar a progressar i innovar en matèria de transferència de coneixement. El document es presentarà al llarg d'aquest mes i està relacionat amb el concepte 'glocal university' que vol demostrar precisament la incidència en l'entorn més immediat de les universitats tot i que el seu àmbit d'actuació sigui global amb el món per davant.

Summary: Les universitats temen que la situació política afecti el seu funcionament si els impagaments arriben a l'educació


CaixaBank ha col·locat cèdules hipotecàries a 10 anys per import de 1.000 milions d’euros i ha ampliat en 375 milions d'euros una cèdula a 15 anys que va fer el juliol de 2017. Ambdues emissions, que sumen 1.375 MEUR, han tingut una demanda superior a 1.750 MEUR i han rebut més de 90 ordres procedents d'inversors internacionals. En un comunicat d'aquest dimecres, l'entitat informa que el cupó de la nova emissió de 1.000 MEUR s’ha fixat a l’1% i el preu s’ha fixat en 22 punts bàsics sobre el midswap -l’índex de referència per a aquest tipus de productes-, clarament per sota del nivell de 60 punts bàsics a què va emetre la seva última cèdula a 10 anys –per import de 1.500 MEUR- el gener de l'any passat. Pel que fa a l'ampliació en 375 MEUR de la cèdula a 15 anys, que així s'amplia fins als 750 MEUR, s'ha establert un punt per sota del preu ofert llavors i queda fixat en 32 punts bàsics sobre el midswap. El global de l’emissió reforça els “actius líquids d’alta qualitat” de CaixaBank que, segons s’indica des del banc, assolien a 30 de setembre els 71.581 milions de euros, amb un Liquidity Coverage Ratio (LCR) del 213%, molt per sobre del mínim requerit del 80%. L’emissió comptarà amb la qualificació Aa2, A+ i AAH per part de les agències Moody’s, Standard & Poor’s i DBRS, respectivament. Els bancs col·locadors d'aquesta nova emissió han estat Commerzbank, Natixis, CaixaBank, UniCredit i UBS Investment Bank.

Summary: CaixaBank col·loca 1.000 milions d’euros en cèdules hipotecàries a 10 anys


Els dos ocupants d'una moto van morir dissabte al vespre en sortir de la carretera a la GI-531, a Sant Martí de Llémena (Gironès). Els Mossos d'Esquadra van rebre l'avís a les 20.16 hores. L'accident es va produir al quilòmetre 15,4. Les víctimes són un home i una dona de 26 anys, tots dos veïns de Girona. El conductor era C.C.B., de nacionalitat cubana, mentre que l'acompanyant era M.M.R.G., espanyola. Amb aquestes dues víctimes ja són 64 les persones que han mort en accident de trànsit enguany a la xarxa viària interurbana de Catalunya. Arran de la incidència es van activar tres patrulles dels Mossos, tres dotacions dels Bombers i tres ambulàncies del Sistema d’Emergències Mèdiques (SEM). El nombre de persones mortes en accident a la xarxa interurbana de Catalunya suma 64 i no 65, perquè l'anterior víctima, el conductor d'un tractor en un camí rural, va morir en una via urbana.

Summary: Els dos ocupants d'una moto moren en sortir de la carretera a la GI-531 a Sant Martí de Llémena


L'Ajuntament de Barcelona ampliarà en 1,2 MEUR aquest mes de setembre dues línies d'ajudes per reactivar l'economia als barris. La primera, promoguda per Barcelona Activa, té com a objectiu finançar projectes que ajudin a generar ocupació, promoure l'emprenedoria i l'empresa amb retorn socials barris, així com fomentar la innovació social i digital. Tenia un pressupost d'1,3 milions i ara s'incrementarà en un milió més. Alhora, el Comissionat d'Economia Cooperativa, Social i Solidària invertirà 200.000 euros quan tenia previstos uns 600.000. En una entrevista a l'ACN, el primer tinent d'alcaldia, Gerardo Pisarello, ha reivindicat les diferències entre el model econòmic de BComú i el de CiU, "que va donar l'esquena a les necessitats socials dels barris". El govern municipal ha pres aquesta decisió davant l'important nombre de sol·licituds que es van presentar per optar a aquestes dues subvencions, que poden arribar a finançar el 80% del cost del projecte.  El programa de Barcelona Activa 'Impulsem el que fas' pretén reconèixer el paper de les entitats del territori en el desenvolupament local de proximitat i impulsar l'economia a petita escala per millora la situació socioeconòmica dels districtes. En una primera tongada es van rebre 400 peticions, que demanaven un total de 12 MEUR. És per això que al setembre s'ampliaran els recursos en un milió d'euros més.  Pel que fa a les ajudes que ofereix el comissionat, es van rebre 242 sol·licituds, per valor de gairebé 2 MEUR. S'ampliarà el pressupost en 200.000 euros més com a mínim.  Entre els projectes que s'han presentat hi ha una escola de Gràcia que vol constituir una cooperativa d'alumnes, una cooperativa de distribució de queviures que vol ampliar la seva activitat, la creació d'un mur verd en una nau industrial perquè l'utilitzin investigadors en matèria d'alimentació o un centre especial de treball que vol dissenyar un prototip de vehicle de transport de mercaderies que pugui funcionar sense conductor. El primer tinent d'alcaldia, Gerardo Pisarello, ha subratllat que de la mateixa manera que s'han de destinar esforços perquè Barcelona atregui inversions de l'exterior, també cal desenvolupar l'economia de proximitat que aprofiti el talent local que hi ha als barris.  Aquests programes, ha continuat, es combinen amb altres accions com per exemple el projecte per utilitzar els locals municipals de Ciutat Vella per instal·lar comerç local o projectes culturals, creant la figura de 'Baixos de Protecció Oficial'. "Alhora que impulsem l'obertura de Barcelona i el contacte amb grans ciutats del món, també aprofitem tot aquest talent que ja existeix a la ciutat", ha indicat Pisarello, que ha remarcat que es busca tirar endavant iniciatives innovadores i vinculades a les noves tecnologies, però també activitats relacionades amb l'economia més tradicional.  Al seu parer, cal combinar els dos models, i aquí ha volgut diferenciar el model econòmic de BComú del que va aplicar CiU en el mandat anterior, "amb el model de l'Smart City vinculat a un discurs tecnocràtic i fred, donant l'esquena a les necessitats socials dels barris". "Això no és una qüestió de màquines, la innovació tecnològica i científica ha d'estar vinculada a la millora de la qualitat de vida dels veïns i ha de ser accessible per a tothom", ha insistit.  En general, Pisarello ha opinat que l'antiga CiU "es va pensar que governar Barcelona era arreglar les grans avingudes de la ciutat i fer una campanya tecnocràtica i freda sobre l'Smart City que no va funcionar". "No només no va funcionar, sinó que va acabar amb un tinent d'alcaldia amb causes penals obertes", ha remarcat fent referència a Antoni Vives. L'actual govern, ha subratllat el tinent d'alcaldia, no només ha augmentat un 50% la inversió social, sinó que impulsa "una economia més plural, que té en compte més actors".

Summary: L'Ajuntament de Barcelona amplia en 1,2 MEUR les ajudes per reactivar l'economia als barris


El president de la Generalitat, Carles Puigdemont, i el seu predecessor, Artur Mas, han sortit plegats del Palau de la Generalitat per agrair el suport a les tres-centes persones que s'han aplegat a la Plaça de Sant Jaume. Crits d'independència, estelades, una bandera espanyola i diverses que recordaven el poble del nou president ('Amer, Terra de President) els han acompanyat en la passejada que els ha portat pràcticament davant la façana de l'Ajuntament. Abans, tots dos havien compartit breus paraules i nombroses fotografies amb les desenes de convidats que han omplert el Pati dels Tarongers, on s'ha servit un refrigeri posterior a l'acte solemne. En total, uns 400 convidats han assistit a la presa de possessió de Puigdemont, la majoria al Saló de Sant Jordi però alguns en les sales annexes que s'han habilitat, inclosos quatre presidents de la Generalitat –només hi ha faltat Jordi Pujol. Carles Puigdemont, Artur Mas, José Montilla i Pasqual Maragall, quatre presidents del Govern han compartit espai al Saló Sant Jordi del Palau de la Generalitat. Jordi Pujol ha estat l'únic president viu que no hi ha assistit. Presidents del Parlament com Carme Forcadell, l'encarregada de fer prometre a Puigdemont el càrrec "amb fidelitat a la voluntat del poble de Catalunya representat pel Parlament”, a més de Núria de Gispert i Joan Rigol també han participat en la presa de possessió. El nou president no ha volgut deixar escapar l'oportunitat de convidar la família, i els pares i els set germans han viscut in situ el moment en el qual ha quedat proclamat 130è president de la Generalitat. Tot l'equip de govern a l'Ajuntament de Girona tampoc s'ha volgut perdre el moment. Els consellers actuals del Govern –i molts dels que ho seran a partir de dijous-, l'exvicepresidenta, Joana Ortega i l'exconseller de l'Interior, Ramon Espadaler, han assistit també com a convidats. La direcció de JxSí hi ha participat en bloc, així com la gran majoria del seu grup parlamentari. Entre d'altres, s'hi ha pogut veure a Raül Romeva, Jordi Turull, Oriol Junqueras, Marta Rovira, Germà Bel, Muriel Casals, Lluís Llach, Josep Rull i Lluís Corominas. En nom de la CUP s'hi ha pogut veure als diputats Gabriela Serra, Albert Botran i Eulàlia Reguant; del PSC al president i la portaveu del grup, Miquel Iceta i Eva Granados; de Catalunya Sí que es Pot, al president, Lluís Rabell, al portaveu, Joan Coscubiela i al membre de la Mesa Joan Josep Nuet. La cap de l'oposició, Inés Arrimadas, i el president del grup parlamentari del PPC, Xavier Garcia Albiol, han excusat la seva presència al Palau de la Generalitat perquè ambdós han participat a Madrid en les seves respectives executives estatals. El portaveu parlamentari de C's, Carlos Carrizosa, ha acompanyat el vicepresident primer del Parlament, José María Espejo-Saavedra a la presa de possessió. Per part del PPC hi han assistit els portaveus parlamentaris, Enric Millo i Santi Rodríguez. El màxim representant del govern espanyol en l'acte ha estat el ministre d'Interior en funcions, Jorge Fernández Díaz, que ha estat fortament xiulat per les desenes de persones que s'han aplegat a la Plaça de Sant Jaume. Tant Fernández Díaz, com la delegada del govern espanyol a Catalunya, Llanos de una, i l'Inspector General de l'Exèrcit, Ricardo Álvarez-Espejo, s'han mantingut en tot moment en silenci tant en els discursos de Mas com de Puigdemont i ha estat dels primers en abandonar el Palau de la Generalitat en finalitzar l'acte. L'alcaldessa de Barcelona, Ada Colau, ha estat la màxima representant de l'Ajuntament, acompanyada pels tinents d'alcalde Gerardo Pisarello i Jaume Asens. Per part de les entitats sobiranistes, els presidents de l'ANC i Òmnium Cultural, Jordi Sànchez i Jordi Cuixart; els presidents de les quatre diputacions catalanes; i representants dels principals sindicats i patronals del país també s'han deixat veure pel Palau de la Generalitat.

Summary: Puigdemont i Mas agraeixen el suport d’unes tres-centes persones que esperaven a la plaça de Sant Jaume


Milers de persones -12.000 segons els organitzadors i 7.000 segons la policia- s’han manifestat aquest dissabte a Perpinyà per reclamar a l’Estat francès que inclogui ‘País Català’ al nom de la macroregió del sud que engloba la Catalunya del Nord. El govern de Manuel Valls ha de pronunciar-se a l’octubre sobre la nova designació oficial del territori. Els manifestants consideren que l’elecció del Consell Regional del Llenguadoc-Rosselló Migdia-Pirineus (Occitània) obvia la identitat, la llengua i la cultura catalanes. Amb càntics i balls de gegants, la marxa ha recorregut els carrers del centre de la capital del Rosselló fins arribar al Castellet. Des d'allà, personalitats polítiques catalanistes han aprofitat per demanar més autogovern per a la Catalunya del Nord. Sota la capçalera ‘Sí al País Català’, la manifestació ha arrencat a les tres de la tarda des de la plaça d’Aragó de Perpinyà, on els organitzadors han deixat anar a l’aire desenes de coloms blancs per simbolitzar l’esperit pacífic de la marxa. Balls de gegants i actuacions amb gralles han amenitzat la marxa, a la qual s’han sumat alcaldes, regidors i altres càrrecs electes d’arreu de la Catalunya del Nord, a més d’activistes del catalanisme polític, personalitats del món intel·lectual i cultural, representants d’entitats socials i educatives, de sindicats agrícoles i associacions empresarials.  De manera simbòlica també s’ha passejat un taüt per escenificar que el nom d’Occitània pot suposar la “mort” de la llengua i la cultura catalanes a l’Estat francès. Així mateix, els manifestants s’han aturat uns minuts davant la seu de la Prefectura per cantar l’Himne dels Segadors.  Missatges a l'Estat francès Després de recòrrer els principals carrers del centre de la capital del Rosselló, la marxa ha acabat al Castellet, on els organitzadors han exigit a l’Estat francès que escolti el clam ciutadà i preservi la identitat catalana.  Alguns dels que han pres la paraula, com el portaveu del SEM o el president de CDC a la Catalunya del Nord, han demanat més autogovern per a la Catalunya del Nord, a l’estil del que passa a Còrsega. “Per què ells ho tenen i nosaltres no? Ho tenen perquè van lluitar”, ha defensat Francesc Bitlloch, del col·lectiu SEM, que ha apostat per un Estatut propi. La vicealcaldessa de Perpinyà, Anabelle Brunet, ha fet una crida a mantenir la “unitat” de la reivindicació dels darrers mesos a favor d''Occitània-País Català' per “fer respectar una minoria”. “Els catalans som minoria com Occitània ho és a França o França dins Europa”, ha dit.  De fet, només un dels catorze departaments és català, ha recordat Jordi Vera, que ha deixat clar que no hi ha cap conflicte obert amb els occitans. “No tenim cap problema amb els occitans però nosaltres no som occitans. Ens trauran l’identitat si mantenen el nom d’Occitània per a tots”, ha assegurat. Crítiques a la consulta ciutadana Manifestants i portaveus d'entitats de la Catalunya del Nord han carregat contra la presidenta del Consell Regional del Llenguadoc-Rosselló Migdia-Pirineus, Carole Delga, que al juny va aprovar l’opció Occitània com a nom oficial de la macroregió que aplega Tolosa i Montpeller. Al nom d’Occitània, va decidir afegir-hi el subtítol ‘Pirineus Mediterrània’ per destacar els reclams turístics de la regió. Prèviament, es va encetar una consulta ciutadana. Des del 9 de maig i fins al 10 de juny, tots els majors de 15 anys residents al territori que puguessin acreditar l’existència d’un telèfon mòbil van poder votar a través d'Internet o bé de manera presencial, a partir de butlletes repartides a la premsa local. Del total de 203.993 vots emesos, el 44,9% va preferir l’opció Occitània, seguida de Llenguadoc-Pirineus (17,91% i 35.310 vots), Pirineus-Mediterrània (15,31% i 31.867), Occitània-País Català (12,15%  i 24.784) i, finalment, Llenguadoc (10,01% i 20.434). Les entitats que reivindiquen el nom 'Occitània-País Català' critiquen que no es convoqués un referèndum i que, amb la seva decisió, la presidenta del Consell Regional hagi "confiscat la democràcia al territori". Ara correspon al consell de ministres francès pronunciar-se sobre la polèmica qüestió. Ho farà al llarg del mes d’octubre un cop el Consell d’Estat –màxim òrgan jurisdiccional- dirimeixi sobre la legalitat del procés d’elecció del nom. El govern socialista de Manuel Valls pot ratificar la designació ja presentada o bé triar-ne una de diferent.

Summary: Manifestació multitudinària a Perpinyà a favor d’’Occitània-País Català’


La durada màxima de l’estacionament serà de fins a 2 hores o fins a 6 si es té un permís especial ACN Barcelona.-L'Ajuntament de Barcelona permet superar els 30 minuts permesos habitualment per fer la càrrega i la descàrrega als vehicles autoritzats. Concretament, un acord signat aquest dijous entre el consistori i el Consell de Gremis de Comerç, Serveis i Turisme preveu que els professionals associats al gremi que requereixin de condicions especials per realitzar la seva activitat podran excedir els 30 minuts habituals. La durada màxima de l’estacionament serà de fins a 2 hores en les franges compreses entre les 8 i les 10 hores; i entre les 14 hores i les 20 hores. A més, aquests vehicles podran obtenir fins a 6 permisos especials per mes, que permetran una duració màxima de fins a 6 hores en la franja compresa entre les 14 hores i les 20 hores. En un context d’excepcionalitat generat per l’emergència sanitària, el govern municipal entén que l'activitat pot requerir condicions especials i vol facilitar al màxim que puguin fer arribar els seus productes als establiments. Per això, ha signat un conveni amb el Consell de Gremis que té una vigència d’un any, prorrogable. A banda de més marge per estacionar a les zones de càrrega i descàrrega, el conveni també preveu que l’Ajuntament de Barcelona, a través de Barcelona de Serveis Municipals (B:SM), posi a disposició dels gremis noves opcions per millorar les condicions de l’estacionament de curta durada dels diferents gremis professionals. A més, es mantenen els descomptes als titulars de la Targeta Professional en les places d'Àrea verda no exclusives per a residents i l'estacionament de rotació en aparcaments de la xarxa B:SM. Des de l’inici de l’aplicació de l'estat d'alarma i fins aquest dilluns, l’Ajuntament de Barcelona ja ha dut a terme mesures de caràcter immediat i provisional per flexibilitzar la càrrega i la descàrrega i atendre les necessitats d’abastiment de productes de primera necessitat.  Entre elles, s’ha permès que els vehicles de distribució de productes alimentaris destinats als supermercats de la ciutat que feien la càrrega i descàrrega en horari nocturn hagin pogut realitzar-la també en horari diürn. Així, al llarg de tot el dia s’han possibilitat condicions d’aturada especials d’aquests vehicles a les proximitats dels establiments, en unes condicions similars a la descàrrega nocturna habitual. A partir d’aquesta setmana, i amb el pas a la fase 1, s’ha recuperat la normativa habitual. Actualment Barcelona compta amb un total de 9.575 places de càrrega i descàrrega.

Summary: L'Ajuntament de Barcelona dona marge al comerç per superar els 30 minuts permesos per a càrrega i descàrrega


Foment del Treball ha proposat 81 esmenes a la llei de mesures fiscals, financeres, administratives i del sector públic per al 2020, coneguda com la llei d'acompanyament als Pressupostos de la Generalitat de Catalunya. La patronal enviarà el document als diferents grups parlamentaris per tal de "corregir un plantejament" de la política fiscal que considera "erroni i confiscador". L'organització ha assegurat que seria "convenient no afegir mesures addicionals" en termes de fiscalitat, ja que aportaran "només" 180 milions d'euros el 2020 però tindran una "greu afectació" en el sector de l'automòbil, l'energètic, les telecomunicacions, l'alimentació i el turisme.  La confederació ha destacat la importància de destinar més volum a les partides dedicades a l'activitat productiva, ja que aquest any "està previst una notable moderació en la creació dels llocs de treball". "Un sistema fiscal que penalitzi el dinamisme econòmic i empresarial serà un llast per protegir la posició de Catalunya com el millor territori del mediterrani i del Sud d'Europa per a la inversió i atracció de talent", ha assegurat la patronal a través d'un comunicat.  Foment del Treball ha demanat suprimir les modificacions de la Llei de Turisme de Catalunya i ha proposat l'eliminació de la "figura anacrònica" de l'impost de Patrimoni. En aquest sentit, ha defensat tornar a les bonificacions existents en la darrera reforma de successions i donacions. A més, la patronal ha reclamat la supressió de la modificació de l'impost sobre els habitatges buits i ha advertit que pot generar un efecte "contrari al desitjat".  En referència a les begudes ensucrades, la confederació ha afirmat que la creació d'un impost no implica un canvi en els hàbits de salut sinó que "està suportat pel consumidor, que discrimina productes i no està orientat a afavorir dietes equilibrades". Les esmenes critiquen també la previsió d'incrementar la tarifa de l'impost sobre els establiments turístics, ja que consideren que pot generar "conseqüències negatives" sobre els resultats del sector i "reduir la competitivitat" de Barcelona en comparació amb altres ciutats.  Pel que fa a l'IRPF, la patronal ha recomanat la supressió de l'article 64 del projecte de llei, perquè l'escala autonòmica de l'impost sobre la renda de les persones físiques "provoca un augment de la càrrega impositiva".   Algunes de les esmenes presentades fan referència a l'impost sobre instal·lacions de telecomunicacions. La patronal ha manifestat que "es penalitzen activitats essencials" per a la indústria que "no tenen cap afectació al medi ambient". A tall d'exemple, s'ha referit a la previsió de contemplar el transport de telefonia i telemàtica com a activitat imposable i ha assegurat que són "un factor de sostenibilitat i de reducció de l'impacte ambiental". Set esmenes tracten també de "corregir" la càrrega tributària a l'activitat de l'aigua. La patronal ha considerat que la regulació "contempli els sobrecostos de les entitats subministradores, les repercussions sobre l'equilibri econòmic financer de les concessions i el risc que la normativa obligui a recórrer a altres fonts d'abastament fora de la conca fluvial de Catalunya". En qualsevol cas, l'organització empresarial ha valorat "positivament" el fet de tenir pressupostos després de dues pròrrogues el 2018 i 2019.

Summary: Foment proposa 81 esmenes al projecte de llei d'acompanyament dels pressupostos


La primera edició del Festival Internacional del Circ Elefant d’Or a Girona, que tindrà lloc del 22 al 26 de febrer, programa 24 atraccions mai vistes a Europa amb 88 artistes provinents de 18 països diferents. Entre els espectacles, destaquen els dels països de l’òrbita soviètica. Concretament, arribaran fins a la carpa gironina creacions de Corea del Nord, Xina, Turkmenistan Rússia, Cuba, Moldàvia, Argentina, França o Austràlia. Entre d’altres, destaquen les actuacions del Jinan Acrobatic Troupe de la Xina, en la disciplina d’icaris, així com la presència del Circ Nacional de Pyongyang, amb dos espectacles dels tres espectacles que presenten que surten per primera vegada del país. De moment, el certamen ja té venudes 24.000 de les 30.884 entrades, el que suposa el 78% del total. El director del festival, Genís Matabosch, ha definit l’esdeveniment gironí com la “gran torre de Babel” que pot presumir “d’entesa entre els diferents pobles del mon”.

Summary: El Festival Internacional del Circ Elefant d’Or porta a Girona 24 atraccions inèdites a Europa de 18 països diferents


El Monestir de Valldonzella de Barcelona, a la falda del Tibidabo, acull des del mes d'abril una quinzena de menors d'edat amb trastorns mentals greus, en el que suposa l'obertura de la primera unitat pública terapèutica, educativa i residencial per a infants i joves amb trastorns de salut mental greus de tot l'estat. La majoria són tutelats per la DGAIA, ja que solen tenir també problemes socials i familiars importants. El centre té capacitat per a fins a 30 interns, repartits en apartaments de cinc a sis persones, sempre vigilats, i hi treballen uns 45 professionals entre psicòlegs, psiquiatres, infermers, treballadors socials, educadors socials i mestres.

Summary: Obre a Barcelona la primera residència pública de l'estat per a menors amb trastorns mentals greus


Desprès de les protestes de divendres i ahir diumenge al vespre "la imatge de la ciutat no ha quedat malmesa", segons el regidor de Turisme de Barcelona, Agustí Colom. Per la seva banda, el president del consorci de Turisme de Barcelona, Joan Gaspart, ha assegurat que fins al matí d'aquest dilluns no s'ha produït "cap anul·lació turística" i per això confia que aquesta Setmana Santa es desenvoluparà amb "normalitat". De fet, tan Gaspart com Colom, han afirmat que la ocupació turística "creix" durant els primers mesos de 2018. Si bé durant el gener creixia amb un 1,3% respecte al mateix mes de l'any passat, al febrer ja ho feia amb un 2,3% i la previsió és que el març es mantingui aquest augment. Per altra banda, Gaspart confia en què "es normalitzi la situació" i d'aquesta manera assegurar-se una bona campanya turística per a l'estiu. De tota manera, el regidor de Turisme ha volgut diferenciar les mobilitzacions del turisme i ha defensat que "la ciutat conviu pacíficament" i el fet que hi hagi concentracions o manifestacions és "paral·lel" al turisme perquè la capital compta amb "tots els seus serveis oberts ". De fet, el regidor de Turisme ha assegurat que la ciutat té "una resistència important" ja que després dels atemptats i de la inestabilitat política d'aquesta tardor la influència en turisme ha estat "variacions mínimes", apuntant que la capital atrau a 15 milions i mig de turistes anuals. Sobre aquest 2018, les dades d'ocupació hotelera també s'han reactivat amb el mercat espanyol. Colom ha afirmat que durant el mes de febrer "el turista espanyol va créixer un 3%". No obstant això, Gaspart ha apuntat que aquest any no ha acabat de funcionar el turisme de gent gran a partir amb la Imserso. Pel que fa a la campanya de Setmana Santa, Joan Gaspart ha recordat que l'ocupació hotelera se situa a la vora del 80%, unes xifres "similars a les de l'any passat" tot i que també ha avisat que aquest 2018 la Setmana Santa cau en mes de març i "no fa tan bon temps" com l'any passat que era durant l'abril. De tota manera, Gaspart ha mostrat "preocupació i confiança" per la situació que hi ha. Ha detallat que la preocupació és perquè es recuperi "la normalitat" i la confiança "que aquells que tenen a les seves mans la solució" puguin aplicar-la.

Summary: Turisme de Barcelona assegura que no hi ha cap anul·lació de reserva hotelera pels incidents d'aquest diumenge


El president del Parlament Europeu, Antonio Tajani, ha afirmat en resposta a una carta de l’eurodiputada liberal Beatriz Becerra que el procés català és una qüestió que “afecta l’ordre constitucional d’un estat membre” i que, per tant, és “una qüestió interna”. Tot i així, el president del Parlament Europeu (PE), que forma part del Partit Popular Europeu, ha avisat que “qualsevol acció contra la Constitució d’un estat membre és una acció contra el marc legal de la Unió Europea” i que “un nou estat independent esdevindria, pel fet de la seva independència, una tercer país respecte a la UE i els tractats es deixarien d’aplicar en el aquell territori”. A més, Tajani ha insistit que “el respecte a l’estat de dret i els seus límits no és una opció, sinó una obligació”. Tajani també ha recordat que “l’ordre constitucional d’Espanya és una qüestió que afecta les autoritats espanyoles i la població espanyola” i que la Comissió Europea ja ha afirmat en reiterades ocasions que “si una part del territori d’un estat membre deixa de formar part d’aquest estat i esdevé un estat independent, els tractats deixaran d’aplicar-se en aquest nou estat independent”.  El president del PE també ha afirmat que “els marcs constitucionals dels estats membres són part del marc legal de la UE i han de ser respectats en tot moment”, ja que “són un pilar fonamental dels sistema de llibertats i valors en els quals està fonamentada la UE”. “És per aquest motiu que l’estat de dret és la columna vertebral de les societats plurals i modernes i de les democràcies constitucionals”, ha dit Tajani.  Tajani, però, ja va expressar el passat mes de febrer la seva opinió sobre el cas català durant una entrevista en la qual va remarcar que era “una qüestió interna espanyola” en la qual la UE “no ha d’intervenir”. En la mateixa entrevista, el president del PE va assegurar que si Catalunya actuava contra la Constitució espanyola, estaria també actuant contra “part del marc legal europeu”.  Becerra ja va rebre el passat mes de juliol una resposta del president de la Comissió Europea (CE), Jean-Claude Juncker, en la qual evitava posicionar-se sobre la independència de Catalunya. “El rol de la CE no és posicionar-se en qüestions d’organització interna relacionada amb acords constitucionals dels estats membres”, va afirmar Juncker. Tanmateix, el president de la CE va reiterar, tal com ha fet Tajani, que els tractats europeus deixarien d’aplicar-se en una Catalunya independent. Juncker, però, no tancava la porta a una posterior adhesió a la UE.  “Qualsevol estat europeu que respecti els principis establerts pel Tractat de la UE podrà sol·licitar l’ingrés com a membre de la UE”, remarcava Juncker.

Summary: Tajani afirma que el procés català és “una qüestió interna” de l’Estat


El professor d'Economia i Pierre Werner Chair a l'European University Institute, Ramon Marimon, ha apuntat que "els bancs centrals s'han comportat amb més seny que els polítics" durant la crisi del coronavirus. En un acte telemàtic organitzat pel Cercle d'Economia, l'expert ha comentat que el comportament de les principals institucions financeres d'Europa serà el que "salvarà" el teixit empresarial. De fet, Marimon s'ha mostrat "preocupat" pel que fet les institucions mundials estiguin qüestionades i espera "més coordinació" entre els dirigents polítics de les principals potències europees. Alhora, ha apuntat que una acció conjunta entre governs europeus és "fonamental" per evitar que la crisi de la covid-19 derivi en una crisi financera. Segons Marimon, les accions de les diferents institucions europees durant el coronavirus marcaran un abans i un després en la història de la Unió Europea. "L'actual crisi determinarà què serà la UE durant el segle XXI, tal com el final de la Segona Guerra Mundial va determinar l'inici d'aquest projecte", ha comentat. En aquest sentit, l'expert s'ha mostrat satisfet de la resposta del Banc Central Europeu (BCE), tot destacant que s'ha mogut "des d'un bon principi". "Pel que fa a la Comissió Europea, en canvi, encara estem esperant que digui com actuarà", ha afegit. Per altra banda, i malgrat les lloances dirigides a les institucions financeres, Marimon ha assenyalat que tant el Banc Europeu d'Inversions (BEI) com el Mecanisme Europeu d'Estabilitat (MEDE) "poder fer una mica més". Una crisi que es pot prolongar fins a dos anys El president de CaixaBank i vicepresident del Cercle d'Economia, Jordi Gual, també ha participat en l'acte en qualitat de moderador. Durant la seva intervenció ha comentat que la reacció de la política econòmica "ha sigut bona", tot i que també ha reconegut que molta gent es pensava que la crisi actual seria tan sols "un xoc temporal". "Alguns sectors trigaran mesos a recuperar-se i a operar en situacions normals; hem d'estar preparats per una situació que es pot arribar a prolongar fins a 24 mesos", ha comentat el directiu. Per altra banda, Gual ha apuntat que "potser s'hauria de deixar de parlar de préstecs" per evitar un endeutament excessiu de les empreses i apostar per mesures de recapitalització i ajudes directes.

Summary: "Els bancs centrals s'han comportat amb més seny que els polítics", afirma l'expert Ramon Marimon al Cercle d'Economia


L'intendent de la Guàrdia Urbana de Lleida, Josep Ramon Ibarz, ha mantingut durant la seva compareixença davant la Comissió de Polítiques de Gestió dels Recursos que la mobilització independentista convocada a la ciutat l'11 de setembre passat per l'ANC i Òmnium Cultural no va ser la manifestació més multitudinària celebrada a la capital del Segrià, segons han explicat des de la Crida-CUP tot i que l'equip de govern ha negat aquesta afirmació de l'intendent. Ibarz ha explicat que la Urbana va fer el càlcul d'assistents tenint en compte els metres de la canalització ocupats –40 metres d'amplada i 400 de llargada, segons ha dit-, amb els quals el cos va determinar que en un metre quadrat hi havia "una persona i mitja". Així mateix, també va tenir en compte per al recompte l'ús dels aparcaments habilitats per la manifestació i els 45 autobusos de fora de Lleida. Des de la Crida-CUP han criticat que en la metodologia seguida no s'incloguessin els veïns de Lleida que van optar per desplaçar-se a peu i la gent que va seguir la manifestació des de les passarel·les. Cal recordar que l'ANC i Òmnium van quantificar en 117.000 els participants, mentre la Guàrdia Urbana de Lleida va parlar d'entre 25.000 i 30.000 assistents. L'intendent de la Guàrdia Urbana de Lleida ha comparegut aquest dimecres davant la Comissió de Polítiques de Gestió dels Recursos, a petició del grup de la Crida per Lleida-CUP, per donar explicacions sobre el recompte de participants en l'acte 'A Punt' de la Diada passada a la capital del Segrià. Durant la seva intervenció, Josep Ramon Ibarz ha mantingut que la mobilització independentista de l'11 de setembre passat no ha estat la més multitudinària a la ciutat, tot assegurant que la més gran va ser la del rebuig a l'assassinat de Miguel Ángel Blanco per part d'ETA. Així mateix i segons fonts de la Crida-CUP, Ibarz ha negat rotundament que cap membre del cos hagués fet càlculs amb l'ANC, tot i que l'organització de l'acte 'A Punt' assegura que es va reunir amb el destacament policial per determinar les xifres que es farien públiques. A més, l'intendent ha explicat que abans de fer-lo públic la Guàrdia Urbana de Lleida sempre trasllada el recompte al govern municipal.  Pel que fa a la metodologia seguida, des de la Crida per Lleida-CUP han criticat que la Guàrdia Urbana no contemplés els veïns de Lleida que van optar per desplaçar-se a peu i la gent que va seguir la manifestació des de les passarel·les.  Després de la compareixença del responsable de la Urbana, el regidor de la Crida-CUP, Francesc Gabarrell, ha manifestat que "hi ha una clara intencionalitat política per part de l'Ajuntament de desvirtuar la multitudinària manifestació de l'11 de setembre". Gabarrell també ha recordat que el tinent d'alcalde de Participació Ciutadana, Joan Gómez, "va mentir" amb la xifra d'assistents, després que l'ANC i Òmnium difonguessin la seva. El PSC lamenta les "falsedats" de la Crida-CUP i assegura que Ibarz ha reconegut que va ser "la mobilització només nombrosa de Lleida" La regidora de Seguretat Ciutadana de la Paeria, Sara Mestres, no ha tardat en respondre i ha lamentat "les falsedats que ha difós la Crida-CUP" –a través d'un comunicat enviat als mitjans de comunicació- en relació amb les explicacions que ha donat l'intendent de la Guàrdia Urbana de Lleida sobre la mobilització independentista de la Diada. "Com han pogut escoltar tots els grups polítics de la Comissió –l'intendent- ha explicat que la mobilització de l'11 de setembre ha estat la més nombrosa de la ciutat de Lleida", segons ha assegurat la responsable municipal. A més, Mestres ha explicat que durant la seva intervenció Ibarz "ha remarcat el caràcter cívic dels participants", a banda de ratificar les dades de participació facilitades pel cos l'11 de setembre passat –que va xifrar els assistents a l'acte de l'ANC i Òmnium entre 25.000 i 30.000 persones-.

Summary: L'intendent de la Guàrdia Urbana manté que la de la Diada no ha estat la mobilització més multitudinària de Lleida


Els dos ocupants d'un turisme han mort aquest dilluns al migdia en xocar frontalment amb un camió a l'N-II a Maçanet de la Selva (la Selva). Segons el Servei Català de Trànsit (SCT), l'avís de l'accident s'ha rebut a les 15.35 hores i ha tingut lloc al punt quilomètric 689 on tot apunta que el turisme hauria envaït el carril contrari. A causa de l'impacte han mort J.B.E, un home de 84 anys, i D.M.B., una dona de 82 anys, veïns d’Esplugues de Llobregat. El camioner ha sortit il·lès. Fins al lloc s'han desplaçat quatre patrulles dels Mossos d'Esquadra, quatre dotacions dels Bombers de la Generalitat i tres ambulàncies i un helicòpter del SEM (Sistema d'Emergències Mèdiques). ((En aquesta actualització s'ha afegit l'identitat de les víctimes mortals)) Amb aquestes víctimes, són 50 les persones que han mort en accidents de trànsit aquest 2019 a les carreteres de Catalunya.

Summary: ACTUALIZACIÓ:Moren els dos ocupants d'un cotxe en xocar frontalment amb un camió a l'N-II a Maçanet de la Selva


Tot i que ja es preveia des de feia setmanes, aquest dimarts el Consell Plenari de Barcelona ha escenificat la falta d'acords entre les formacions polítiques per tirar endavant el projecte de connexió del tramvia per la Diagonal. D'aquesta manera, l'alcaldessa tan sols ha pogut comptar amb el suport del PSC i del regidor no adscrit per tirar endavant la connexió dels dos ramals d'aquest transport públic, sense superar els vots en contra. La tinenta d'alcalde d'Urbanisme, Janet Sanz, ha volgut remarcar que la interconnexió "no és un caprici, és de sentit comú" i ha afirmat que el posicionament en contra d'Esquerra "invalida com a alcaldable" Alfred Bosch. Davant d'això, el portaveu dels republicans, Jordi Coronas, s'ha preguntat: "Quants insults més calculen que ens han de dir per canviar d'opinió?". El portaveu d'ERC també ha afirmat que el govern "s'ha dedicat a fer una campanyeta" en comptes d'intentar negociar i convèncer la formació republicana per desencallar el projecte del tramvia. També ha criticat que primer es presentés "un protocol imprescindible" però que Sanz a última hora oferís un acord extraplenari  d'un "din A4 a doble cara". Una altra de les formacions que s'havien plantejat el suport al tramvia era la CUP, qui de fet ha qualificat la interconnexió com a "necessària" però ha recordat que segons el seu punt de vista, la nova línia "ha de ser explotada sota un model públic". Per garantir aquesta gestió pública, exigeixen que "les reunions de l'ATM i TRAM MED siguin públiques" i que es pengin les actes en un web. Qui ha reafirmat el seu vot afirmatiu ha estat el líder del PSC, Jaume Collboni, que ha recordat que el vot seria "per coherència política" però ha retret que el govern local hagi "caigut en l'error de fer un projecte" del tramvia "en contra de la meitat de la ciutat". Collboni ha recordat que Colau tenia "l'aritmètica a favor" des de principis de mandat, en referència a l'aparició de la construcció del tramvia en el programa electoral d'ERC de les últimes eleccions municipals. Per part de Ciutadans, han destacat que la seva agrupació "està a favor del tramvia, però no d'aquesta manera" ja que han expressat dubtes sobre quina gestió hi hauria de la línia combinant l'explotació pública i privada, a banda de criticar que el finançament l'assumís en un principi el consistori quan és competència del govern català. Al finançament també s'hi ha referit el president del grup del PP, Alberto Fernández Díaz que ha acusat a l'alcaldessa de fer de "caixer automàtic de la Generalitat" en comprometre's a pagar la infraestructura per avançat. Fernández Díaz també ha assegurat que el projecte proposat per Colau "no és la unificació del tramvia" ja que només es proposa la construcció entre Glòries i Verdaguer i que això es tracta de la "prolongació d'un ramal" de la línia. El Grup Demòcrata ha aprofitat per demanar que el govern "posi en funcionament la línia D30"-una línia d'autobús que aniria per la Diagonal- i que "passi pantalla" de la unificació del tramvia. A més, la regidora Francina Vila ha recordat que "amb la broma del tramvia" l'Ajuntament de Barcelona ja "ha gastat més de 3 milions d'euros." En un ple marcat per la tensió entre formacions, els treballadors de TMB també han volgut presenciar el debat i han penjat una pancarta a la sala de plens per demanar la dimissió de la regidora de Mobilitat, Mercedes Vidal, després que aquesta participés en un acte a favor del tramvia en què la plataforma Units pel tramvia destacava el mal funcionament dels autobusos per la Diagonal.

Summary: El ple de Barcelona rebutja la proposta de Colau d'unir els tramvies per la Diagonal


El cap de llista de Junts per Catalunya (JxCat), Carles Puigdemont, ha fet una crida a votar amb sentit d'Estat a les eleccions del 21-D. En una connexió en directe des de Brussel·les a l'acte d'aquest diumenge al vespre a Parets (Vallès Oriental), el president destituït també ha assegurat que cada vot per a la seva candidatura l'apropa a tornar a Catalunya. Gran part del protagonisme del míting, però, l'ha tingut el número quatre de la llista per Barcelona, Jordi Turull. El conseller destituït ha recriminat que els dirigents que donen suport al 155 -Cs, PSC i PPC- "primer són espanyols, després del seu partit i, si els queda temps, són demòcrates". En canvi, Turull ha assegurat que els independentistes són en primer lloc "demòcrates". Puigdemont ha insistit que si es vol que Catalunya tingui un Govern amb capacitat de realitzar polítiques d'Estat independent cal votar amb aquesta clau. El candidat ha insistit que la tria del 21-D serà entre qui vol "reduir" el país a una "província", i qui el vol consolidar com una "nació". Així, el cap de llista de JxCat ha demanat a la gent que miri "enllà" i que no es resigni ni conformi. En aquesta línia, el president destituït ha presentat la seva candidatura com la llista que "millor reflecteix" la "gent de l'1-O". D'altra banda, el cap de llista també ha carregat contra el candidat del PSC, Miquel Iceta, i l'alcalde de Lleida, Àngel Ros, a qui ha acusat de permetre l'aplicació de l'article 155, el dia abans que l'Estat pot utilitzar la intervenció de Catalunya per endur-se les obres de Sixena. Turull, a casa La gran ovació se l'ha endut Turull, natural de Parets del Vallès. Des de casa, cinc dies després d'haver sortit de la presó, el conseller ha agraït el suport rebut durant el seu empresonament,  i ha demanat que la gent no defalleixi fins que s'alliberin Oriol Junqueras, Quim Forn, Jordi Sànchez i Jordi Cuixart. De fet, Turull ha fet pujar a l'escenari la dona de Sànchez, a qui li ha regalat una rosa groga. "És la xerrada més difícil de tota la campanya", ha constatat. L'acte, que ha tingut lloc a Can Rajoler, ha reunit unes 400 persones dins del recinte -segons l'organització- i 200 més fora, i també ha comptat amb les intervencions dels candidats Fermí Puig, Toni Morral i Aurora Madaula. A més, la directora de la campanya, Elsa Artadi, ha sentenciat que Iceta és "Cavall de Troia" de la política catalana perquè defensa el catalanisme mentre permet l'"atac" a les institucions catalanes, després de donar suport al 155.

Summary: Puigdemont crida a votar amb sentit d'Estat el 21-D i assegura que cada vot per JxCat l'apropa a tornar a Catalunya


El grup Abertis va guanyar 795,576 milions d'euros el 2016, cosa que va suposar un descens del 57,68% en relació amb el 2015, segons ha comunicat la companyia a la Comissió Nacional del Mercat de Valors (CNMV). Els resultats d'Abertis d'aquest 2016 estan afectats pels beneficis extraordinaris obtinguts l'any 2015 que es van situar en 1.880 milions d'euros per l'impacte de la plusvàlua generada per la posada en circulació al mercat borsari del 66% de les accions de Cellnex Telecom. Sense aquesta operació extraordinària, i en termes comparables, el benefici del grup d'infraestructures hagués augmentat el 13%. Els ingressos de la companyia es van situar en 4.758,244 milions d'euros, amb un increment del 13% en relació amb els ingressos registrats el 2015.  La companyia informarà aquest dimecres abans de l'obertura dels mercats sobre els detalls del compte de resultats obtinguts el 2016.

Summary: Abertis guanya 796 milions d'euros el 2016, el 58% menys que el 2015 per extraordinaris


El grup parlamentari de Cs al Congrés dels Diputats ha registrat aquest dimecres la petició perquè la Diputació Permanent es reuneixi i fixi un ple extraordinari on Pedro Sánchez doni explicacions sobre la crisi migratòria. El partit d'Albert Rivera vol que el president en funcions comparegui de manera "urgent" per explicar "els canvis de posició" del govern del PSOE respecte la crisi migratòria al Mediterrani arran dels darrers esdeveniments de l'Open Arms. En la petició de compareixença, també esmenta "la inacció" d'actuació del govern contra les màfies i també sol·licita que expliqui quins contactes ha mantingut amb d'altres governs de la UE sobre aquesta qüestió.

Summary: Cs demana la compareixença urgent de Sánchez per explicar "els canvis de posició" sobre la crisi migratòria


La dona ha patit ferides lleus i no ha calgut el seu trasllat a l'hospital ACN El Vendrell.-Els Mossos d'Esquadra han detingut aquest dijous a primera hora de la tarda un home per agredir la seva parella al seu domicili del Vendrell. Segons fonts policials, els fets s'han produït poc abans de les quatre de la tarda quan per motius que es desconeixen la parella ha iniciat una discussió i l'home hauria agredit la seva dona, a qui ha causat ferides lleus per les quals ha hagut de ser atesa tot i que no ha calgut el seu trasllat a un hospital. En la baralla, a més, hi ha participat la mare del detingut, que viu al mateix pis –situat al carrer Nou- juntament amb els tres fills de la parella. Està previst que el detingut passi a disposició judicial en les properes hores.

Summary: Detingut un home per agredir la seva parella a casa seva al Vendrell


L'entitat sobiranista proposa que els manifestants conflueixin en el símbol "+" per traslladar un missatge en positiu després del "camí recorregut fins aquí"  ACN Granollers.-La cruïlla del Passeig de Gràcia amb el carrer Aragó de Barcelona. És l'escenari que l'Assemblea Nacional Catalana (ANC) ha posat sobre la taula de cara a la mobilització que organitzen per l'Onze de Setembre. Així ho ha proposat la comissió de Mobilització a l'assemblea general ordinària que l'entitat sobiranista celebra a Granollers (Vallès Oriental). Pretenen que la cruïlla d'aquestes dues vies cèntriques de Barcelona evidenciï gràficament el símbol "+", un "positiu que suma, per sumar tothom", ha assegurat Francesc Cara, membre del Secretariat aquest dissabte. Pretenen que els manifestants hi conflueixin en un "esclat de color" amb les samarretes de colors d'altres anys per tal que es recordi "el camí recorregut" fins ara. L'entitat no tanca la porta a possibles canvis en el missatge i la ubicació en funció del que passi els propers mesos.

Summary: L'ANC planteja un "esclat de color" a la cruïlla de Passeig de Gràcia amb Aragó de Barcelona durant l'Onze de Setembre


El caporal dels Mossos d’Esquadra acusat de colpejar un nen de 13 anys amb la porra a Tarragona, durant la vaga general del 2012, ha acceptat una pena de dos mesos de presó -substituïble per una multa de 4 euros diaris- per un delicte de lesions per imprudència. Les parts han arribat a un acord de conformitat i han evitat la celebració del judici aquest dimarts a l’Audiència de Tarragona. La sentència, que ja és ferma, reconeix els atenuants de dilacions indegudes i de reparació del dany, atès que la Generalitat ja ha consignat els diners de la indemnització per import de 1329,81 euros. El mosso també haurà d’assumir les costes processals, incloses les de l’acusació particular. Mig centenar de persones s’han concentrat a les portes de l’edifici judicial per fer costat al menor i a la seva família, i per exigir que s’acabi amb “la impunitat policial”.

Summary: Condemnat a pagar una multa el mosso que va ferir un menor de 13 anys amb un cop de porra a Tarragona


El Grup de Multireincidents de Barcelona dels Mossos d'Esquadra ha detingut des de finals d'octubre 27 homes com a presumptes autors de 20 robatoris, entre violents i furts, de rellotges de luxe a Barcelona. Les víctimes eren principalment turistes d'alt poder adquisitiu i congressistes, que es movien per les zones hoteleres i d'oci de Ciutat Vella i l'Eixample. Els arrestats acumulen més de 250 antecedents policials en diferents països i el valor total dels rellotges sostrets ascendeix a 312.000 euros, amb unitats que van des dels 500 als 120.000 euros. Els rellotges es venien al mercat negre en països de l'Orient mitjà i del nord del Magrib, on hi ha una alta demanda d’aquest tipus de producte. Catorze dels arrestats han ingressat a presó i els altres tretze han quedat en llibertat amb càrrecs. Tres han estat condemnats per judici ràpid.

Summary: Detenen 27 lladres de rellotges de luxe que actuaven a Barcelona contra turistes i congressistes


La portaveu d'ERC, Marta Vilalta, ha assegurat aquest dilluns que la formació respecta la decisió de l'exconseller de Salut Toni Comín d'anar de número dos de JxCat a les eleccions europees. En roda de premsa, Vilalta ha explicat que ERC no li demanarà que deixi l'acta de diputat del Parlament en considerar que és una decisió "personal" al mateix moment que han destacat que ha de ser "coherent" amb les seves decisions. Vilalta ha subratllat que no prendran cap decisió que pugui afectar la situació de Comín d'"exiliat" i li ha desitjat sort en la nova etapa que inicia amb JxCat. Després que el president de la Generalitat, Quim Torra, hagi tornat a convidar el líder d'ERC, Oriol Junqueras, a formar part de la llista de Puigdemont a les europees, Vilalta ho ha rebutjat i a defensat concorre-hi per separat i després treballar "conjuntament".

Summary: ERC respecta la decisió de Comín i no li demanarà que deixi l'acta de diputat del Parlament


Després d'haver atès més de 600 visites de ciutadans i d'arribar a més de 300 comerços de la ciutat, la campanya municipal d'assessorament energètic i d’eficiència energètica #femBDNeficient s'allarga fins a finals d’any. L'Ajuntament de Badalona, conjuntament amb l'Impuls Municipal de Promoció de l'Ocupació (IMPO), va iniciar aquesta iniciativa  per a lluitar contra la pobresa energètica i reduir el cost de la factura energètica. En aquest sentit pretén treballar per un nou model energètic, millorant l'eficiència, optimitzant la potència contractada i promovent l'aposta per fonts renovables. L'estalvi aconseguit ha estat de 15 euros al mes per família assessorada i de 432 euros anuals per comerç.  En la majoria de cassos s'han proposat ajustaments de la potència contractada, canvis de tarifa, o s'ha comprovat que la família acomplia els requisits per obtenir l’aplicació del bo social. En aquest sentit, s'han ajudat a tramitar fins ara més de 100 bons socials.  En el marc de la campanya també s'han organitzat xerrades a diversos col·lectius ciutadans de la ciutat, com ara associacions de veïns, grups de dones o escoles d'adults.

Summary: Badalona assessora sobre eficiència energètica més de 600 persones i 300 comerços a través de la campanya #femBDNeficient


El president del Senat, Manuel Cruz, ha afirmat que "no creu" que la Mesa de la cambra alta pugui resoldre la suspensió de Raül Romeva com a senador aquesta setmana. Segons ha dit Cruz, és una qüestió "de dies" i no "d'hores" i ha explicat que estan "a l'espera del que diguin els lletrats". En aquest sentit, Cruz ha dit que el procediment va "en paral·lel" al del Congrés sobre la suspensió dels altres diputats en presó preventiva Oriol Junqueras, Jordi Sànchez, Jordi Turull i Josep Rull com a parlamentaris. El nou president del Senat ha puntualitzat que el reglament de la cambra alta "no és exactament igual" que el de la cambra baixa i ha dit que s'ha "d'analitzar amb compte". En una entrevista a 'Onda Cero' aquest dimecres al matí, Cruz també ha defensat que la fórmula que va utilitzar Romeva per prometre el càrrec -es va autodenominar "pres polític"- està permesa i avalada per jurisprudència del Tribunal Constitucional. "L'afegitó que se li pugui posar a l'acatament és irrellevant", ha dit Cruz.

Summary: Manuel Cruz "no creu" que la Mesa del Senat pugui resoldre la suspensió de Romeva aquesta setmana


El grup BBVA ha perdut 1.792 milions d'euros per les provisions que ha fet per la pandèmia de coronavirus i per l'impacte negatiu de seu negoci als Estats Units, segons ha confirmat en un informe enviat a la CNMV. El BBVA destinarà 1.433 milions a possibles impactes de la covid-19, i el seu marge deteriorat relacionat amb el fons de comerç als Estats Units és 2.080 milions d'euros. Si s'exclou la situació nord-americana, i comptant amb la previsió de 1.433 milions pel coronavirus, el benefici atribuït del BBVA el primer trimestre seria de 292 milions d'euros, una caiguda del 75,3% respecte al mateix període de l'any passat.

Summary: El BBVA perd 1.792 MEUR el primer trimestre per les provisions pel coronavirus i el deteriorament del negoci als EUA


Una de les novetats és que les empreses aportaran les seves dades administratives un únic cop ACN Barcelona.-El Consell Executiu de Govern ha aprovat la memòria preliminar de l'Avantprojecte de llei de modificació de la Llei 16/2015, del 21 de juliol, de simplificació de l'activitat administrativa de l'Administració de la Generalitat i dels governs locals de Catalunya i d'impuls de l'activitat econòmica, donant resposta a la demanda de la ciutadania en agilitat i eficiència en la tramitació d’una activitat econòmica a Catalunya. Segons recull la memòria, la proposta de modificació de Llei de simplificació administrativa —proposada pel Departament d’Empresa i Coneixement— suposa un pas endavant en el procés de simplificació iniciat pel Govern l’any 2011 i que va culminar amb l’aprovació de la Llei 16/2015, de simplificació administrativa, i amb els 2 plans d’acció de la Finestreta Única Empresarial (FUE) impulsats pel Govern en els períodes 2011-2014 i 2015-2017. Un dels principals aspectes que aborda la proposta de reforma de la llei és la tramitació unificada com a procés administratiu que permetrà a les empreses haver d’aportar les seves dades administratives un únic cop. Aquestes dades perduraran en el temps per als tràmits futurs que hagi de fer l’empresa, amb independència de l’Administració amb la qual s’hagi de relacionar més endavant (ja sigui la Generalitat, l’Administració estatal o la local). En el cas que l’empresa s’hagi relacionat anteriorment amb la Generalitat, aquestes dades simplement hauran de ser validades per l’empresari, sense que hagin de ser novament introduïdes. Aquesta tramitació unificada representarà una millora important tant en la reducció de les càrregues administratives sobre les empreses, com en l’eficiència dels recursos destinats per part de l’Administració. La proposta de modificació també regula un espai privat de l’empresa dins el portal electrònic Canal Empresa, molt més dinàmic i redissenyat per aquest usuari final, que pugui servir com a panell de control de l’empresa per conèixer tota la seva activitat administrativa (en els tres nivells d’administració: estatal, autonòmic i local), les dades que l’Administració té i gestionar l’estat de cadascun dels seus tràmits, i alhora poder visualitzar i gestionar totes les notificacions que l’Administració li ha traslladat. Així mateix, la reforma de la Llei vol ampliar el seu àmbit d’actuació a activitats econòmiques de nova aparició —com per exemple, els scape room, assenyala la memòria— per tal que tinguin un tractament administratiu consensuat amb les diferents administracions locals, que aporti seguretat jurídica a les empreses i una gestió més eficient dels recursos a les administracions. Així mateix, un altre dels objectius de la reforma de la Llei de simplificació administrativa és adequar-se a la normativa bàsica estatal de procediment administratiu (Llei 29/2015 i Llei 40/2015) i completar el règim sancionador.

Summary: El Govern aprova la memòria per a la modificació de la Llei de simplificació administrativa


Una dona de 62 anys ha resultat ferida greu aquest diumenge al matí en un incendi en un habitatge situat al carrer Prat de la Riba de Preixens (la Noguera). Els Bombers han rebut l'avís poc abans d'un quart de deu del matí. El foc ha començat a la cuina, que ha quedat cremada –i el fals sostre ha caigut- i ha afectat dos menjadors, el rebost, el safareig i el lavabo de la casa. La dona, de 62 anys, ha quedat intoxicada pel fum i l'han traslladat en helicòpter del SEM a l'hospital Moisès Broggi de Sant Joan Despí. Sis dotacions dels Bombers han treballat en les tasques d'extinció, i han donat per controlat l'incendi a les 10.23 hores.

Summary: Una dona resulta ferida greu en l'incendi d'un habitatge a Preixens, a la Noguera


La Generalitat vol conèixer detalls concrets sobre l'estat de la xarxa ferroviària per actuar contra les incidències que, de forma recorrent, afecten el servei de Rodalies. El conseller de Territori i Sostenibilitat, Josep Rull, ha anunciat aquest dimecres des de l'hemicicle del Parlament que demanaran a Adif que elabori una auditoria exhaustiva de l'estat de la xarxa de Rodalies: "sobre talussos, neteja de marge de vies, tancaments perimetrals, manteniment d'estacions i de la xarxa elèctrica, accessibilitat a les estacions i condicions de seguretat". Rull ha afirmat que a l'entorn d'Adif hi ha un àmbit de "descontrol absolut" i que ni tan sols el govern espanyol té informacions concretes sobre la gestió que està fent aquesta empresa estatal. L'auditoria hauria de servir, entre d'altres, per "revertir" les limitacions concretes de velocitat que fixa Adif "unilateralment".

Summary: La Generalitat demanarà a Adif una auditoria exhaustiva de l'estat de la xarxa de Rodalies


El Consell Comarcal del Segrià ha constatat que el tancament de locals públics i d'alguns centres de treball i els canvis de rutina de la ciutadania durant l'estat d'alarma per coronavirus està afectant la gestió dels residus. En total, durant el mes de març i coincidint amb els primers quinze dies de confinament pel coronavirus, els residus recollits han augmentat un 6% respecte a la mitjana anual del 2019. Destaca l'increment del 51% en la recollida de fracció vegetal, del 7% en envasos, del 5% en paper i cartó i un 4% pel que fa a rebuig, mentre la recollida de vidre ha disminuït un 12%. L'entrada de residus a les deixalleries ha caigut un 27% però la recollida de voluminosos ha augmentat un 5%.  Pel que fa a la recollida selectiva, durant el mes de març el Segrià ha continuat mantenint la mitjana en els dos sistemes implantats, amb un total del 59% de recollida selectiva, i un 41% de resta. En els municipis on es fa porta a porta la mitjana és del 78% de recollida selectiva, i 22% de resta, mentre que als municipis amb sistema d'illes de contenidors és del 45% de recollida selectiva, i 55% de resta. Cal destacar que el Consell Comarcal del Segrià i les empreses concessionàries mantenen el servei habitual de recollida de residus. Només s'ha modificat el repartiment de bosses compostables i cubells del porta a porta, que ara són distribuïts per cada ajuntament. D'altra banda, l'ens valora positivament la participació dels veïns en la campanya 'GràciesxRecollir', que ha omplert les xarxes socials del Segrià de mostres d'agraïment per a les persones que continuen treballant en la recollida de residus, també en centres on hi ha persones amb la covid-19.

Summary: La producció de residus del Segrià augmenta un 6% durant el març coincidint amb l'inici del confinament


El conseller de Justícia, Carles Mundó, creu que el recurs del govern espanyol al Tribunal Constitucional (TC) contra el Llibre Sisè del Codi Civil català, sobre contractes, és una nova "bufetada sonora" contra la sobirania del Parlament i als juristes i acadèmics independents que la van elaborar. A més, ha recordat que el Consell de Garanties Estatutàries va avalar la constitucionalitat del text i que el PSC i el PP parcialment hi van votar a favor.

Summary: El conseller Mundó diu que el recurs al TC contra el Codi Civil és una "bufetada" al Parlament i als juristes


L'última edició de la passarel·la de moda 080 Barcelona Fashion ha congregat 32.450 assistents, segons xifres dels organitzadors. Entre aquests hi ha hagut 1.300 professionals de la comunicació d'uns 600 mitjans, entre periodistes, 'bloggers' i 'influencers'. Prop de 20.000 persones es van inscriure a través del web de l'esdeveniment per visitar l'Open Area del certamen. Pel que fa a la 22a edició de la passarel·la, se celebrarà novament al Recinte Modernista de Sant Pau del 25 al 29 de juny. El 080 Barcelona Fashion Showroom es va tancar amb 150 interaccions comercials entre les marques de moda i compradors internacionals. Segons l'organització i el Clúster Català del Tèxtil (MODACC), que impulsen la iniciativa, la previsió és superar els 2 milions d'euros de volum de negoci que, de mitjana, han generat cadascuna de les anteriors quatre edicions. Més d'una setantena de compradors, vint d'ells internacionals provinents de països com el Regne Unit, la Xina, Polònia, el Japó, Holanda, França, Bèlgica, Singapur, Corea del Sud, Finlàndia, Suècia i els Estats Units, entre d'altres, van visitar aquests dos dies l'espai comercial i de negoci de la 080 Barcelona Fashion, que en aquesta edició s'ha especialitzat en moda femenina de segment alt, amb una selecció de vint marques catalanes de moda.

Summary: La 080 Barcelona Fashion congrega més de 32.000 assistents


La Junta General d'Accionistes acorda un dividend de 0,19 euros per acció ACN Barcelona.-La farmacèutica Almirall ha guanyat 19,6 milions d'euros durant el primer trimestre d'aquest any, el que representa un descens del 10% en relació al mateix període de l'any passat en línia a les previsions per al primer trimestre, segons ha comunicat l'empresa a la Comissió Nacional del Mercat de Valors (CNMV). Els ingressos s'han situat en els 210,7 milions d'euros, un 5% més que el primer trimestre del 2016, dels quals 176,1 milions d'euros procedeixen de les vendes, un 5% menys. El negoci de la Dermatologia s'ha mantingut sòlid a Europa (+6,8%), mentre que a Estats Units s'ha vist afectat per la reducció d'existències d'inventari dels distribuïdors. D'altra banda, la recent Junta General d'Accionistes ha aprovat un dividend brut de 33 milions o de 19 cèntims per acció. La divisió de Dermatologia va representar el 44% de les vendes totals, davant el 46% del primer trimestre del 2016. Les vendes a Europa han mostrat un creixement del 6,8% gràcies al sòlid comportament dels productes de prescripció, impulsat per Ciclopolio per al tractament de l'Onicomicosis. Malgrat que la Dermatologia als Estats Units s'ha vist afectada durant el primer trimestre per la reducció d'existències d'inventari dels distribuïdors s'ha augmentat la quota de mercat en els productes de prescripció Acticlate i Veltin. Per la seva part, Altabaz també han continuat captant quota de mercat des del seu llançament el juliol del 2016. Pel que fa Estètica, ha mostrat un creixement del 16% com a resultat del comportament de ThermiGen.  Quant a les estimacions per aquest any, Almirall preveu un creixement percentual d'un dígit en ingressos totals i vendes netes, així com un creixement percentual d'un dígit en termes d'Ebitda, que en aquest primer trimestre ha estat de 55 milions d'euros, igual que els tres primers mesos deL 2016 (54,8 MEUR).

Summary: Almirall guanya 19,6 milions d'euros durant el primer trimestre, un 10% menys


El govern espanyol rebaixarà l'IVA del cinema del 21% al 10% l'any 2018. Així ho ha anunciat aquest dijous el secretari d'Estat de Cultura, Fernando Benzo, en una entrevista a la Cadena Cope. Benzo ha recordat que ja es va rebaixar l'IVA als espectacles en viu a finals de març. En aquell moment, aquesta mesura va deixar fora el cinema, que va mantenir aquest impost al 21%. Ara, l'executiu espanyol preveu que aquesta rebaixa també arribi a les entrades de cinema "en els pròxims pressupostos" i un dels arguments és que l'economia "està anant bé". Durant l'etapa més dura de la crisi econòmica, l'executiu espanyol va decidir augmentar l'IVA cultural al 21%, fet que va tenir una dura respecta dels sectors culturals.

Summary: El govern espanyol rebaixarà l'IVA del cinema del 21% al 10% el 2018


La Fiscalia belga ha anunciat un recurs contra la decisió del jutjat de primera instància de Brussel·les de rebutjar l’euroordre contra l’exconseller Lluís Puig. Hores després de la negativa a entregar Puig a la justícia espanyola, la Fiscalia ha confirmat que no tira la tovallola i està disposada a portar el cas a instàncies superiors. Fonts de la defensa esperen que ara el cas passi a mans de la cort d’apelació. En una decisió feta pública aquest divendres al migdia, el jutjat belga ha denegat procedir amb la euroordre al·legant que el Tribunal Suprem no és competent per demanar l’extradició de Puig.

Summary: La Fiscalia recorre la decisió de rebutjar l’euroordre contra Puig


El Consell Municipal de Solidaritat i Cooperació ha enviat una carta als directors dels instituts de la ciutat per demanar-los que se sumin a la seva petició i que l'exèrcit no tingui estand a ExpoJove en properes edicions. Aquest consell està format per entitats i representants de tots els partits i presidit per l'alcaldessa, Marta Madrenas. La carta es va enviar dilluns, dos dies abans de la inauguració de la fira. Aquest dimecres, una vintena de ciutadans han protestat amb pancartes davant l'estand de les forces armades. En la carta, denuncien que els valors de l'exèrcit "s'oposen frontalment" als valors educatius del país, com "la solidaritat, el respecte, el foment de la pau o el respecte als drets humans". Per això, demanen la implicació directa dels centres per "vetar" la presència de l'exèrcit a la fira. Dilluns està prevista una reunió a l'ajuntament entre els organitzadors d'ExpoJove i membres del consell municipal per abordar la polèmica.  Les forces armades han tingut un estand propi a ExpoJove des de la primera edició de la fira, ara fa deu anys. Aquesta participació ha creat controvèrsia en el sí del propi ajuntament i també a nivell social i, per això, la problemàtica s'ha tractat en el Consell Municipal de Solidaritat i Cooperació.  Fa dues setmanes, es va decidir crear una comissió per tractar expressament aquest tema. Segons ha explicat el regidor de Cooperació, Cristòbal Sànchez, es va convidar tots els membres del consell a formar-hi part.  Demanen implicació als instituts  Una de les primeres accions d'aquesta comissió ha estat la d'enviar una carta als directors dels instituts de la ciutat per demanar-los implicació en l'afer i que els facin costat per "vetar" la presència de l'exèrcit a futures edicions. L'escrit reconeix que la participació de l'exèrcit espanyol en aquesta fira genera "el rebuig i la indignació" de persones que assisteixen al certamen.  En l'escrit, també s'assenyala que aquest malestar s'ha comunicat en diverses ocasions al consell municipal i a l'alcaldia i que s'han fet diverses accions "a nivell de societat civil i també a nivell polític per vetar la participació del Ministeri de Defensa a Fira de Girona".  Segons s'argumenta a la carta, els principis de l'exèrcit "s'oposen frontalment" als valors i actituds de l'educació a Catalunya que passen, segons assenyala l'escrit, per la llibertat personal, la responsabilitat, la solidaritat, el respecte i la igualtat , l'equitat de gènere, i alhora, el foment de la pau i el respecte dels drets humans.  "Per tot això i des de la convicció que l'objectiu de les institucions i agents educatius és el foment de l'educació per la pau, pels drets humans, pel respecte, la convivència i el diàleg, creiem que l'exèrcit és incompatible amb els principis que construeixen una cultura de pau", recull l'escrit.  És per aquest motiu que des de la comissió es demana als directors dels centres que informin a la comunitat educativa dels "contravalors que l'exèrcit exerceix en la nostra societat i que es confronten directament amb els valors de la convivència, pau i solidaritat".  Reunió per abordar la polèmica Durant la inauguració de la fira ExpoJove, l'alcaldessa, Marta Madrenas, ha anunciat que el dilluns vinent es farà una reunió entre els organitzadors d'ExpoJove i representants del Consell Municipal de Solidaritat i Cooperació per abordar la polèmica.  Madrenas ha reconegut que l'exèrcit compleix el reglament actual per poder estar a la fira però també ha assenyalat que no se senten "còmodes" amb els valors que transmet. "La cultura de la pau prima sobre d'altres aspecte;  si a l'estand es tractessin aspectes de solidaritat i pacificació no bèl·lica ens sentiríem més tranquils", ha assenyalat.

Summary: El Consell municipal de solidaritat demana la col·laboració dels instituts perquè l'exèrcit no torni a ExpoJove Girona


Protecció Civil de la Generalitat ha activat l'alerta del Pla Especial d'Emergències per Inundacions de Catalunya (Inuncat) per la llevantada prevista a partir d'aquest dimarts que s'allargarà fins al proper dimecres, segons el Servei Meteorològic de Catalunya (SMC). L'episodi comportarà afectacions per pluges abundants de fins a 200 litres per metre quadrat en 24 hores en alguns indrets de Catalunya. També hi haurà crescuda de rius i rieres i acumulacions d'aigua en zones urbanes, especialment al litoral i prelitoral de Tarragona i de Barcelona i a tota la demarcació de Girona. Segons les previsions de l'SMC, aquest dimarts hi haurà pluges de mar cap a terra a tot el litoral i prelitoral que escombraran de sud a nord i d'oest a est. A partir de migdia tarda s'esperen precipitacions generalitzades, però especialment a litoral i prelitoral, inicialment per les comarques de Tarragona i sud i est de Lleida, i posteriorment desplaçant-se a la tarda a les comarques de Barcelona i de nit i matinada a totes les comarques de la demarcació de Girona. S'espera un episodi d'acumulació de més de 100 litres per metre quadrat en 24 hores a qualsevol punt del litoral i prelitoral, des del Baix Camp a l'Alt Empordà, i de 200 al nord-est sobretot a la serralada transversal, Osona, Garrotxa, Vallès Oriental i Alt Empordà. Arran d'aquest episodi s'espera que creixi el cabal dels rius Muga, Ter, Tordera, Besòs – Mogent – Congost, Llobregat, Francolí, Segre i Valira en algun dels seus trams. També hi pot haver creixement sobtat de rius i rieres al Vallès, al litoral del Tarragonès i el Baix Penedès, al afluents del Ter i la Muga, al marge esquerre del Segre i als barrancs i torrents de les Terres de l'Ebre. A banda, la mala mar prevista a tot el litoral pot agreujar els efectes de la crescuda de cabals a les desembocadures, per les dificultats de desguàs d'aigua. Protecció Civil ha demanat als municipis que netegin embornals per garantir la circulació d'aigua a les zones urbanes i tinguin preparats recursos per si cal senyalitzar i restringir els accessos a les zones inundables. A més, aconsella no aparcar en zones inundables ni torrents secs, i no intentar travessar-los ni a peu ni amb el vehicle perquè, encara que semblin portar poc cabal, es pot incrementar de forma sobtada. Es demana també fer cas de la senyalització de prohibició del pas en aquelles vies, camins i zones inundades afectades per les pluges, per evitar incidències que es poden prevenir. Prealerta pla VENTCAT de Protecció Civil Finalment cal destacar que Protecció Civil també ha emès una prealerta del pla Ventcat per les fortes ratxes de vent que es preveuen durant l'episodi de llevant que ha de començar la propera matinada. Segons el Servei Meteorològic de Catalunya, es poden donar ratxes de vent de més de 90km/h que afectaran qualsevol punt del país però sobretot a la façana litoral i a cotes altes de l'interior.

Summary: Protecció Civil alerta d'una llevantada de fins a 200 litres de pluja per metre quadrat en 24 hores


El Ministeri de Cultura i Esports ha anunciat aquest dimarts la convocatòria de noves ajudes per promoure el sector, dotat amb prop de 2 milions d'euros. Aquest nou paquet s'adreça principalment a treballadors autònoms, petites empreses i microempreses que necessitin finançar els seus projectes culturals. El ministeri subvencionarà com a màxim un 70% del cost total del projecte –amb un topall màxim de 100.000 euros– i com a mínim un 30% de cada iniciativa s'haurà de finançar amb fons propis o altres aportacions. Aquesta aportació pública se suma als 76,4 milions d'euros que el Ministeri ja ha destinat a ajudes extraordinàries per pal·liar l'impacte de la crisi del coronavirus en el sector. El Ministeri de Cultura ha presentat aquesta nova línia d'ajudes com un intent de "fomentar la modernització del sector", "l'ús de les noves tecnologies" en la creació i difusió de continguts, expliquen en un comunicat, i "la internacionalització de la cultura espanyola" i "la seva inclusió en xarxes europees d'oferta cultural"

Summary: El Ministeri de Cultura convoca noves ajudes a projectes culturals per valor de 2 milions d'euros


El Futbol Club Barcelona va generar un impacte en la riquesa de la ciutat de 1.191 milions d'euros la temporada 2018/2019, un 1,46% del PIB. L'entitat esportiva va crear gairebé 19.500 llocs de treball i una recaptació fiscal de 366 milions d'euros, segons l'informe 'L'impacte econòmic del FC Barcelona', elaborat per la consultora PriceWaterhouseCoopers (PwC) i presentat aquest dimecres a la seu de Foment del Treball a Barcelona. A l'acte, també s'ha anunciat l'acord del club amb la patronal catalana per integrar-se com a soci. "Creiem que podem aportar el nostre coneixement a la indústria de l'esport, una indústria molt important al nostre país", ha assegurat el president de l'entitat, Josep Maria Bartomeu. El president de la patronal, Josep Sánchez-Llibre, ha celebrat l'acord amb el club i ha agraït la "confiança" per entrar "a la casa gran dels empresaris". "Cada vegada més, la indústria de l'esport comporta un increment de l'activitat econòmica important", ha afirmat el president de la patronal.  En concret, el Barça va generar una activitat econòmica a la ciutat de Barcelona de 2.040 milions d'euros. L'impacte en el PIB de la ciutat va ser de 1.191 milions, un 31% més respecte a la temporada 2014/2015. Una part significativa de la creació de valor prové dels turistes "que atrau" el club. "A la ciutat, 1,43 pernoctacions es generen com a conseqüència del FCB", ha explicat el soci director de PwC a Catalunya, Ignacio Marull. A més, l'entitat va generar 19.451 llocs de treball a Barcelona, equivalent al 2,65% de la població ocupada a la ciutat i un 17% superior a fa quatre anys. Per la seva banda, la recaptació fiscal ha augmentat un 50% en les darreres quatre temporades, fins a arribar a 366 milions.  A Catalunya, l'impacte del Barça a l'activitat econòmica va ascendir a 2.447 milions d'euros, amb una contribució al PIB de 1.394 milions i la creació de 23.531 llocs de treball. A escala estatal, el club va generar 3.214 milions d'euros d'activitat econòmica, amb un impacte de 1.773 milions en termes de PIB i 31.475 llocs de treball.  Així, per cada euro ingressat directament per l'entitat esportiva es van generar 2,4 euros addicionals a la resta de l'economia. D'aquests, 1,2 euros es van concentrar a la ciutat de Barcelona, 0,4 euros a Catalunya i els 0,8 euros restants, a l'Estat.  En paral·lel, per cada empleat a la plantilla es van crear 20 llocs de treball addicionals, segons els càlculs recollits en l'informe. D'aquests, 12 llocs es van crear a Barcelona, tres més a la resta de Catalunya i uns altres cinc a la resta d'Espanya.   "El Barça també és un motor econòmic de primer nivell que genera benestar a Barcelona i, per extensió, també a Catalunya", ha afirmat el president de l'entitat, Josep Maria Bartomeu. El club es va fixar l'objectiu de superar els 1.000 milions d'ingressos el 2021. "Un any abans del previst, l'hem superat", ha assegurat Bartomeu. L'entitat preveu tancar l'any amb una facturació de 1.050 milions d'ingressos. En aquest sentit, el president de l'entitat ha fet referència a l'Espai Barça, un projecte de renovació de l'estadi per "integrar-lo al barri i els seus veïns". Bartomeu ha assegurat que aquesta iniciativa suposarà un "nou motor per a Barcelona", a través del foment "de l'activitat industrial" durant les obres.     A l'acabar l'acte, els periodistes han esperat el president del FCB per preguntar-li sobre l'actualitat esportiva. "President, no ens ha dit l'impacte econòmic que tindria que Messi marxés del Barça", ha etzibat un periodista.

Summary: El Barça va generar un impacte de 1.191 MEUR en la riquesa de la ciutat la darrera temporada, l'1,46% del PIB


El president del govern espanyol, Pedro Sánchez, ha demanat al president del PP, Pablo Casado, que tingui "una mica d'empatia" i de "corresponsabilitat" a l'hora d'abordar el conflicte català. "Lliçons les justes del PP quant a la defensa de la integritat territorial", ha dit Sánchez en resposta a Casado a la sessió de control al Congrés aquest dimecres al matí. Sánchez ha afirmat que l'actual executiu ha heretat el "fiasco" de la gestió del PP dels últims set anys quan hi va haver "dos referèndums il·legals", una DUI i es va "multiplicar per quatre el nombre d'independentistes, del 10 al 40%". Casado ha criticat la reunió de la taula de diàleg amb la Generalitat i ha afirmat que no és diàleg sinó que és "humiliació".

Summary: Sánchez demana "corresponsabilitat" a Casado i retreu la gestió del PP del conflicte català: "Lliçons les justes"